CELEX: 62020TN0402
Language: et
Date: 2020-06-30 00:00:00
Title: Kohtuasi T-402/20: 30. juunil 2020 esitatud hagi – Zippo Manufacturing jt versus komisjon

17.8.2020   
            
            
               ET
            
            
               Euroopa Liidu Teataja
            
            
               C 271/49
            
         
      30. juunil 2020 esitatud hagi – Zippo Manufacturing jt versus komisjon
      (Kohtuasi T-402/20)
      (2020/C 271/62)
      Kohtumenetluse keel: inglise
      
         Pooled
      
      
         Hagejad: Zippo Manufacturing Co. (Bradford, Pennsylvania, Ameerika Ühendriigid), Zippo GmbH (Emmerich am Rhein, Saksamaa), Zippo SAS (Pariis, Prantsusmaa) (esindaja: solicitor R. MacLean)
      
         Kostja: Euroopa Komisjon
      
         Nõuded
      
      Hagejad paluvad Üldkohtul:
      
                  —
               
               
                  tühistada osaliselt komisjoni 6. aprilli 2020. aasta rakendusmäärus (EL) 2020/502, milles käsitletakse teatavaid kaubanduspoliitika meetmeid, mida kohaldatakse Ameerika Ühendriikidest pärit teatavate toodete suhtes, hagejaid puudutavate meetmete osas;
               
            
                  —
               
               
                  mõista hagejate kohtukulud ja muud kulud välja kostjalt ja võimalikelt menetlusse astujatelt.
               
            
         Väited ja peamised argumendid
      
      Hagi põhjenduseks esitavad hagejad viis väidet.
      
                  1.
               
               
                  Esimene väide, et rikutud on proportsionaalsuse põhimõtet, kui valiti välja hagejate tooted, millele kohaldatakse vaidlustatud määruse alusel täiendavat tollimaksu, sest need meetmed: (a) ei ole sobivad taotletud eesmärkide saavutamiseks; (b) lähevad kaugemale sellest, mis on nende eesmärkide saavutamiseks vajalik; ja (c) kahjustavad ebamõistlikult hagejaid.
               
            
                  2.
               
               
                  Teine väide, et rikutud on diskrimineerimise keelu põhimõtet ja võrdse kohtlemise põhimõtet, kui valiti välja hagejate tooted, millele kohaldatakse vaidlustatud määruse alusel täiendavat tollimaksu, sest täiendav tollimaks tekitab neile ebavõrdse olukorra liidu turul, seejuures diskrimineerimise objektiivset õigustatust piisavalt põhjendamata.
               
            
                  3.
               
               
                  Kolmas väide, et tehtud on ilmne hindamisviga õiguslike ja faktiliste asjaolude hindamisel, sest hagejate nende toodete valikut, millele kohaldatakse täiendavat tollimaksu, ei ole vaidlustatud määruses ja meetmetes nõuetekohaselt põhjendatud, sest Euroopa Komisjon ei ole meetmete kohaldamist tema toodetele piisavalt ja sobivalt põhjendanud.
               
            
                  4.
               
               
                  Neljas väide, et tehtud on ilmne hindamisviga õiguslike asjaolude hindamisel, sest rikutud on Maailma Kaubandusorganisatsiooni lepingutest tulenevaid liidu kohustusi, kuna Euroopa Komisjon on WTO kaitsemeetmete lepingu ja WTO vaidluste lahendamise käsitusleppe artikli 22 lõike 3 järgi kohustatud peatama kontsessioonid või muud kohustused sektoris, milles Ameerika Ühendriikide kaitsemeetmetega kaasneva tühistamise või vähendamisega kahjustatakse hagejate majanduslikke ja kaubanduslikke huve.
               
            
                  5.
               
               
                  Viies väide, et rikutud on hea halduse põhimõtet, kui valiti välja hagejate tooted, millele kohaldatakse vaidlustatud määruse alusel täiendavat tollimaksu, sest eelnenud konsultatsioon ei olnud läbipaistev ega tõhus, kui võtta arvesse hagejate eelnevat teavitamist, neile ei tagatud õigust olla ära kuulatud ja rikuti nende õiguspärast ootust, et neile ei kohaldata selliseid meetmeid.